“Die DA is oneerlik met padverbruikers oor hul e-tol-hofaansoek in Gauteng. Die publiek se oorweldigende teenkanting teen die e-tolstelsel in Gauteng word op ‘n goedkoop manier uitgebuit deur die DA om stemme vir die 2014-verkiesing te werf deur hul na die hof te wend om die E-Tolwet ongrondwetlik te laat verklaar. Hierdie hofsaak is egter in direkte konflik met die optrede en uitlatings van DA-koukuslede in die parlement,” sê adv. Anton Alberts, die Vryheidsfront Plus se parlementêre woordvoerder oor vervoer.
Die leier van die DA in Gauteng, Musi Mmaimane, het ‘n aansoek gebring waarin die hof versoek word om die E-Tolwet ongrondwetlik te laat verklaar omdat die wet verkeerdelik as ‘n artikel 75-wet en nie as ‘n artikel 76-wet geklassifiseer is nie. Die feite toon egter duidelik dat Mmaimane nie die beleid van sy party verwoord het met die aansoek nie.
Tydens ‘n voorlegging wat adv. Alberts in Februarie (notule van vergadering aangeheg) vanjaar in die parlementêre portefeulje komitee oor vervoer gelewer het, het hy dit op rekord gestel dat die wet verkeerdelik geklassifiseer is. Volgens adv. Alberts moes die E-Tolwet as ‘n artikel 76-wet geklassifiseer wees omdat die wet ‘n direkte impak op die ekonomie van provinsies het. Die wet moet daarom volgens die Grondwet ook in die Nasionale Raad van Provinsies dien. Die DA se koukus-lid in die portefeulje komitee, Ian Ollis, het dit duidelik gestel dat hy nie met adv. Alberts saamstem nie en dat hy voel die wet moet nie as ‘n artikel 76-wet geklassifiseer word nie, omdat die wet slegs ten doel het om verkeer te reguleer en nie ‘n impak op die funksies en ekonomie van provinsies het nie.
“Die feite toon dat die DA nie ‘n duidelike beleid volg oor die e-tolstelsel nie. Wat daardie party se koukuslede in die parlement doen word deur die leier van die party as foute afgemaak sodra dit blyk dat hul teen die publiek se belange optree, soos in die geval met die DA se steun vir die Konsep Wysigingswet op Gelyke Indiensneming in die parlement. Nadat die VF Plus se versoek aan die president om die wet na die parlement terug te stuur afgekeur is en die party aangekondig het dat hy ‘n hofaansoek gaan bring om die E-Tolwet ongrondwetlik te laat verklaar om dit verkeerd geklassifiseer is, het die Gautengse DA ‘n regsaksie geloods wat teen hul party se parlementêre beleid en optrede in die parlement is.
“Die vraag is of Helen Zille nou weer ‘n verskoning aan die publiek gaan gee waarin sy haar parlementêre koukus die blaam gee vir haar party se opportunistiese beleidsverandering. Die DA probeer ‘n verkiesingveldtog voer waarin die kontroversiële e-tolstelsel gebruik word om kiesers die indruk te gee dat die DA vir hul belange optree. Die waarheid blyk uit die feite dat die DA in die parlement nie die belange van kiesers verteenwoordig wanneer wette gemaak word nie.
“Die DA was nie van voorneme om die e-tolstelsel verder te opponeer nie, totdat die VF Plus hul regsaksie aangekondig het. Kiesers moet daarom nie die DA met hul stemme in volgende jaar se verkiesing vertrou nie,” sê adv. Alberts.